"دا په بډه اسامه گوري ملگرو؟" د پښتو ژبې شاعر اقبال جان د ۶٥ کالو په عمر کې سترگې پټې کړې
د پښتو ژبې د طنز و مزاح ياد شاعر اقبال جان د ۶۵ کالو په عمر کې نن د ګل، دوشنبې په ورځ په حق رسېدلی دی.
اقبال جان د خېبرپښتونخوا د ملاکنډ بټ خېلې سیمې په خټکي کلي پېدا شوی او هم هلته نن خاورو ته سپارلی شي. د ارواښاد نزدې ملګري صلاح الدين وي او ای ډیوه سره په خبرو کې وويل، اقبال جان نن سهار ناڅاپه د زړه د دورې راتلو نه ساه ورکړې ده. هغه د طنز یو مشهور شاعر وو، په خپل یو کلام کې یې په سوات کې د پاکستان د پوځ په موجودگۍ باندې په یو کلام کې ويلي وو چې دا پوځیان چې ځايي اولس قدم په قدم ځوروري نو په بډه ورله د القاعده مشر اسامه بن لادن گوري؟ د هغه دغه شعر داسې دی اقبال جان که څه هم تعليم نه ؤ ترلاسه کړې او د صلاح الدين په وېنا يواځې پينځه ټولګي يې ويلي خو د شاعرۍ څو کتابونه يې چاپ دي. هغه د اولسي شاعرۍ سره قيصې، سندرې او فلمونه هم ليکلي دي. د هغه چاپ کتابونه ( د اقبال جان خوږې سندرې، پرکي، پرتوګ په چنار، بام بچي) د ارواښاد چاپ ته تیار کتاب (تشې خلې). ليکوال او ژورنالسټ روښان يوسفزي د ارواښاد په مړينه ليکلي، "د پښتو ژبې ياد مزاحيه شاعر اقبال جان په وفات پښتو ژبه او پښتانه د يو مزاحيه شاعر نه محرومه شو". د پښتو ژبې ځوان شاعر همدر يوسفزي وايي، " د اقبال جان د قلم نه وتلي طنز و مزاح تل د پښتنو په تراړو تراړو شونډو خنداګانې راوستي". د اقبال جان په یادو سندرو کې يوه خوږ ژبي سندرغاړي سردار يوسفزي زمزمه کړې، سندره : تړلې کډې مې بيا پاتې د جانان کړې... يا الله نری نری باران کړې ارواښاد په بټ خېله کې خپل دوکان لرلو او کليوال ژوند يې تېروؤ. د هغه څلور زامن او درې لوڼه دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.